## Kolektivni ugovor o izmjenama i dopunama Kolektiv­nog ugovora za graditeljstvo

### NN 11/2008 (25.1.2008.), Kolektivni ugovor o izmjenama i dopunama Kolektiv­nog ugovora za graditeljstvo

# KOLEKTIVNI UGOVORI

**346**

SINDIKAT GRADITELJSTVA HRVATSKE, Zagreb, Trg kralja Petra Krešimira IV broj 2
NEZAVISNI SINDIKAT GRAĐEVINARA HRVATSKE, Zagreb, Trg kralja Petra Krešimira IV
broj 2
HRVATSKA UDRUGA SINDIKATA, Zagreb, Trg kralja Petra Krešimira IV broj 2 i
UDRUGA POSLODAVACA GRADITELJSTVA HRVATSKE, Zagreb, Rendićeva 27
sklopili su u Zagrebu, 1. listopada 2007. godine ovaj

## KOLEKTIVNI UGOVOR

### O IZMJENAMA I DOPUNAMA KOLEKTIVNOG UGOVORA ZA GRADITELJSTVO

od 7. prosinca 2001. (Evid. broj 23/01)– pete izmjene i dopune za 2007. godinu

Članak 1.

Utvrđuje se da je između Sindikata graditeljstva Hrvatske, Nezavisnog sindikata
građevinara Hrvatske i Udruge poslodavaca graditeljstva Hrvatske, sklopljen 7.
prosinca 2001. godine Kolektivni ugovor za graditeljstvo na neodređeno vrijeme
te Dodatak (Evid. broj 23/01) (»Narodne novine« broj 04/02), 21. svibnja 2003.
godine Kolektivni ugovor o izmjenama i dopunama kolektivnog ugovora za
graditeljstvo – prve izmjene i dopune za 2003. godinu (Evid. broj 23/01)
(»Narodne novine« broj 91/03), 2. lipnja 2004. godine Kolektivni ugovor o
izmjenama i dopunama Kolektivnog ugovora za graditeljstvo – druge izmjene i
dopune za 2004. godinu (Evid. broj 23/01) (»Narodne novine« broj 93/04), 7.
srpnja 2005. godine Kolek­tivni ugovor o izmjenama i dopunama Kolektivnog
ugovora za graditeljstvo – treće izmjene i dopune za 2005. godinu (Evid. broj
23/01) (»Narodne novine« broj 97/05) te 20. listopada 2006. godine Kolektivni
ugovor o izmjenama i dopunama Kolektivnog ugovora za graditeljstvo – četvrte
izmjene i dopune za 2007. godinu (Evid. broj 23/01) »Narodne novine« broj
133/06). Ovim se izmjenama i dopunama pojedine odredbe Kolektivnog ugovora za
graditeljstvo, pročišćeni tekst, »Narodne novine« broj 133/06. (u daljnjem
tekstu; Ugovor) usklađuju s uvjetima gospodarenja u tekućoj poslovnoj godini
2007. sukladno članku 94. Ugovora.

Članak 2.

U članku 3. Ugovora briše se stavak 2.

Članak 3.

U članku 40. stavak 1. Ugovora mijenja se i glasi:
»Najniža osnovna plaća za najjednostavnije poslove utvrđuje se u mjesečnom
iznosu od 2.400,00 kuna» do 31. 12. 2007. godine a od 1. 1. 2008. godine u
visini iznosa koji je određen kao najniža osnovica za obračunavanje i plaćanje
doprinosa za obvezna osiguranja prema posebnim propisima«.

Članak 4.

U članku 49. stavak 1. Ugovora mijenja se i glasi:
»Radnik ima pravo na jednokratni dodatak na plaću u iznosu od 1.800,00 kuna
godišnje«.

Članak 5.

Dopunjuje se tabela »Tarifni stavovi« iz članka 41. Ugovora na način da se u
IV.a grupu složenosti poslova, dodaju poslovi – radno mjesto »KV električar«.
Tabela »Tarifni stavovi« koja čini sastavni dio Ugovora u cijelosti se
zamjenjuje s novom tabelom istog naziva (Prilog 1).

Članak 6.

U poglavlju »XII ZAŠTITA PRAVA RADNIKA« iza članka 75. dodaje se novi podnaslov
»5. Mirenje u individualnim radnim sporovima« i članci 75.a i 75.b koji glase:

*»Članak 75.a*

Ugovorne strane su suglasne da se individualni radni sporovi mogu rješavati
mirenjem na način i po postupku predviđenim Pravilnikom o mirenju i
individualnim radnim sporovima koji će donijeti poslodavac uz prethodnu
suglasnost Sindikata.

*Članak 75.b*

Stručne i organizacijsko-administrativne poslove u postupku mirenja iz članka
75.a obavljat će tajnik kojeg imenuje poslodavac iz redova radnika uz prethodnu
suglasnost Sindikata.«

Članak 7.

U članku 94. Ugovora dodaje se stavak 3. koji glasi:
»Novacija iz stavka 2. ovog članka neće se provesti prije nego što protekne
godina dana od dana stupanja na snagu posljednjih izmjena i dopuna Ugovora.«

Članak 8.

Ovaj Kolektivni ugovor o izmjenama i dopunama Kolektivnog ugovora za
graditeljstvo stupa na snagu s danom potpisivanja po ovlaštenim predstavnicima
ugovornih strana, a primjenjivat će se od 1. listopada 2007. godine.
Ugovorne strane će utvrditi pročišćeni tekst Kolektivnog ugovora za
graditeljstvo u roku od 15 dana od dana potpisivanja ovog Kolektivnog ugovora o
izmjenama i dopunama Kolektivnog ugovora za graditeljstvo.
Rok za usklađenje s odredbama ovog Ugovora je 30 dana od dana početka primjene
ovog Kolektivnog ugovora o izmjenama i dopunama Kolektivnog ugovora za
graditeljstvo.
Zagreb, 1. listopada 2007.

|  |  |
| --- | --- |
| Udruga poslodavaca  graditeljstva Hrvatske   Predsjednik  **Boris Čupić, dipl. ing. građ**., v. r. | 1. Sindikat graditeljstva Hrvatske  Predsjednik   **Mirko Štorga**, v. r.   2. Nezavisni sindikat građevinara Hrvatske  Predsjednica   **Ružica Frček**, v. r.   3. Hrvatska udruga sindikata   Predsjednik   **Ozren Matijašević**, v. r. |

PRILOG 1.

TARIFNI STAVOVI

|  |  |  |  |  |
| --- | --- | --- | --- | --- |
| Grupa složenosti | Poslovi – radna mjesta | Koeficijent | Osnovna plaća u kunama | |
| Po satu | Mjesečno |
| I. grupa poslova podrazumijeva jednostavan rutinski rad koji ne zahtijeva posebno obrazovanje | Transportni radnik, čistačice sl. | 1,00 | 13,79 | 2.400,00 |
| II. grupa poslova podrazumijeva manje složene poslove i zadatke, odnosno rad za koji su dovoljna pismena uputstva | Priučeni PKV građevinski radnici, pomoćni priučeni radnici svih struka, radnik na pripremi namirnica, sobarica, pomoćnik strojarskog montera, autoperač i podmazivač, poslužitelj strojeva i uređaja na proizvodnji građevinskih elemenata, pomoćnik geobušača, figurant, kurir i dostavljač | 1,15 | 15,86 | 2.760,00 |
| III. grupa podrazumijeva srednje složene poslove i zadatke na kojima se rad ponavlja uz povremenu pojavu novih poslova | KV građevinski radnik početnik (zidar, tesar, armirač, betonirac, asfalter), KV radnik svih struka početnik, geobušač, strojar jednostavnog građevinskog stroja, vozač traktora, monter metalnih konstrukcija, rukovalac strojeva za obradu drva, unosilac podataka u računalo, tehnički crtač laborant, daktilograf, telefonist na telefonskoj centrali, skladištar priručnog skladišta. | 1,30 | 17,93 | 3.120,00 |
| IV. a – grupa poslova podrazumijeva složenije i raznovrsnije poslove i zadatke za čije su obavljanje potrebne konzultacije u njihovu izvršavanju | KV građevinski radnici svih struka (V. grupa tesar, armirač, zidar i dr.), građevinski laborant, vozač teretnog motornog vozila, servisni mehaničar, univerzalni strojarski monter, strojar građevinskih strojeva, skladišta, kuhar, blagajnik, vatrogasac KV električar | 1,45 | 20,00 | 3.480,00 |
| IV. b – grupa poslova podrazumijeva složenije i raznovrsnije poslove i zadatke za čije su obavljanje potrebne konzultacije u njihovu izvršavanju | KV građevinski radnik svih struka (VI. grupa tesar, armirač, zidar, izolater, asfalter), tehničar gradilišta, tehničar geobušenja, laborant, tehničar prerade drva, knjigovođa, operater ERC-a, geometar | 1,52 | 20,97 | 3.648,00 |
| V. a – grupa poslova podrazumijeva složenije poslove i zadatke koji zahtijevaju veći stupanj samostalnosti u izvršavanju poslova i zadataka | VKV građevinski radnik svih struka (VII. grupa tesar, armirač, betornirac, utezač, skelar), strojar teških građevinskih strojeva, monter plinoenergetskih postrojenja, vozač teških teretnih vozila, pećar-specijalist, tehničar-kalkulant, poslovođa jednostavnih objekata i postrojenja, knjigovođa | 1,64 | 22,62 | 3.936,00 |
| V. b – grupa poslova podrazumijeva složenije poslove i zadatke koji zahtijevaju veći stupanj samostalnosti u izvršavanju poslova i zadataka | VKV građevinski radnik svih struka (VIII. grupa tesar, zidar, armirač, utezač), miner specijalist, vodeći monter, vozač autobusa, strojar građevinskog stroja specijalist, vozač teškog teretnog vozila-specijalist, rukovalac strojeva za obradu drva-specijalist, poslovođa građevinskih objekata, poslovođa montaže, kuhar-specijalist, knjigovođa-kontista | 1,71 | 23,59 | 4.104,00 |
| VI. grupa poslova podrazumijeva poslove koji zahtjevaju samostalnost i veći stupanj kreativnosti u njihovu izvršavanju | VKV građevinski radnik-majstor svih zanimanja, majstor u održavanju strojeva, zavarivač za specijalne postupke, poslovođa gradilišta, poslovođa završnih radova, poslovođa montaže, samostalni referent pratećih službi, kalkulant, geometar-specijalista, rukovoditelj manjeg građevinskog objekta | 1,82 | 25,10 | 4.368,00 |
| VII. grupa poslova podrazumijeva poslove koji zahtjevaju dodatno poznavanje užeg područja djelovanja uz samostalnost i kreativnost u izvršavanju poslova tih područja | Rukovoditelj građevinskog objekta, rukovoditelj objekta montaže, rukovoditelj pogona, poslovođa složenog objekta, voditelj odsjeka u pratećim službama, komercijalist, domaćin hotela, projektant metalnih konstrukcija, geodeta, knjigovođa-bilancist, samostalni kalkulant, rukovoditelj mehanizacije i transporta i rukovoditelj održavanja na gradilištu | 1,90 | 26,21 | 4.560,00 |
| VIII. grupa poslova prodrazumijeva vrlo složene poslove koji zahtjevaju inicijativu i kreativnost radnika, projektiranje poslova i zadataka | Rukovoditelj gradilišta, rukovoditelj građevinskih instalacija, rukovoditelj složenog pogona, geodet-specijalist, samostalni kalkulant, programer, strojarski konstruktor, operativni konstruktor metalnih konstrukcija, voditelj odjela službi knjigovodstva, komercijale, financija, pripremi rada, dipl. inženjeri i drugi struč­njaci i sl. | 2,20 | 30,34 | 5.280,00 |
| IX. grupa poslova podrazumijeva vrlo složene poslove koji zahtjevaju inicijativu i kreativnost radnika, te dodatna specijalistička znanja potrebna za obavljanje tih poslova | Rukovoditelj vrlo složenog gradilišta, dipl. inženjeri i drugi stručnjaci u službama – specijalisti, samostalni projektant, organizator ERC-a, geodetski projektant, arhitektonski projektant metalnih konstrukcija, tehnolog specijalist i drugi | 2,35 | 32,41 | 5.640,00 |
| X. grupa poslova podrazumijeva najsloženije poslove i zadatke s najvećim značajem za vođenje procesa proizvod­nje i poslovanja, kreativne poslove i zadatke, istraživački rad, itd. | Odgovorni rukovoditelj poslovanja završnih radova, organizator industrijske proizvodnje građevinskog materijala za ugrađivanje i projektne opreme u građevinarstvu, organizator biroa, organizator geodetske službe, rukovoditelj radnih jedinica, rukovoditelj velikih samostalnih pogona, rukovoditelj sektora komercijale, financija, knjigovodstva, kadrova i sl., savjetnik direktora, rukovoditelj sektora razvoja članovi i rukovoditelji istraživačkih timova. | 2,65 | 36,55 | 6.360,00 |

Zagreb, 1. listopada 2007.

|  |  |
| --- | --- |
| Udruga poslodavaca  graditeljstva Hrvatske   Predsjednik  **Boris Čupić, dipl. ing. građ**., v. r. | 1. Sindikat graditeljstva Hrvatske  Predsjednik   **Mirko Štorga**, v. r.   2. Nezavisni sindikat građevinara Hrvatske  Predsjednica   **Ružica Frček**, v. r.   3. Hrvatska udruga sindikata   Predsjednik   **Ozren Matijašević**, v. r. |

Kolektivni ugovor, NN 11/2008-346
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)